CELEX: 32011D0741
Language: lt
Date: 1321228800000
Title: 2011/741/: 2011 m. lapkričio 14 d. Komisijos sprendimas pagal Europos Parlamento ir Tarybos direktyvos 94/9/EB 7 straipsnį dėl draudžiamosios priemonės, kurią Vokietijos valdžios institucijos nustatė Expert XP-Ex-1 mobiliesiems telefonams ATEX DE-01–11 (pranešta dokumentu Nr. C(2011) 8046) Tekstas svarbus EEE

16.11.2011   
            
            
               LT
            
            
               Europos Sąjungos oficialusis leidinys
            
            
               L 297/66
            
         KOMISIJOS SPRENDIMAS
   2011 m. lapkričio 14 d.
   pagal Europos Parlamento ir Tarybos direktyvos 94/9/EB 7 straipsnį dėl draudžiamosios priemonės, kurią Vokietijos valdžios institucijos nustatė „Expert XP-Ex-1“ mobiliesiems telefonams ATEX DE-01–11
   (pranešta dokumentu Nr. C(2011) 8046)
   (Tekstas svarbus EEE)
   (2011/741/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1994 m. kovo 23 d. Europos Parlamento ir Tarybos direktyvą 94/9/EB dėl valstybių narių įstatymų, susijusių su potencialiai sprogioje aplinkoje naudojama įranga ir apsaugos sistemomis, suderinimo (1) (toliau – ATEX direktyva), ypač į jos 7 straipsnį,
   kadangi:
   
               (1)
            
            
               Direktyvos 94/9/EB 2 straipsnio 1 dalyje nustatyta, kad valstybės narės imasi visų atitinkamų priemonių užtikrinti, kad įranga, apsaugos sistemos ir įtaisai, kuriems taikoma ši direktyva, galėtų būti teikiami rinkai ir pradedami eksploatuoti tik tada, kai jie, tinkamai įrengti, prižiūrimi ir naudojami pagal paskirtį, nekelia pavojaus žmonių sveikatai ir saugumui ir, kur tinka, naminiams gyvūnams ar nuosavam turtui;
            
         
               (2)
            
            
               Direktyvos 94/9/EB 7 straipsnio 1 dalyje nustatyta, kad kai valstybė narė nustato, kad įranga, apsaugos sistemos ir įtaisai, pažymėti atitikties ženklu „CE“ ir naudojami pagal paskirtį, gali kelti pavojų žmonių ir, kur tinka, naminių gyvūnų ar nuosavo turto saugumui, ji imasi visų atitinkamų priemonių, kad tokia įranga ar apsaugos sistemos būtų pašalintos iš rinkos arba būtų uždrausta jas pateikti rinkai, pradėti eksploatuoti ar naudoti arba būtų apribotas jų laisvas judėjimas. Valstybė narė nedelsdama praneša Komisijai apie visas šias priemones, nurodydama tokio sprendimo motyvus;
            
         
               (3)
            
            
               remdamasi Direktyvos 94/9/EB 7 straipsnio 2 dalimi, Komisija, pasikonsultavusi su suinteresuotosiomis šalimis, privalo nuspręsti, ar tokios draudžiamosios priemonės yra pagrįstos. Jeigu Komisija mano, kad tokios priemonės yra pagrįstos, ji apie tai praneša valstybėms narėms, kad dėl minėtos įrangos ar apsaugos sistemų jos galėtų imtis visų atitinkamų priemonių, laikydamosi Direktyvos 94/9/EB 2 straipsnio 1 dalyje nurodytų prievolių;
            
         
               (4)
            
            
               2011 m. kovo 17 d. Vokietijos valdžios institucijos oficialiai pranešė Europos Komisijai apie draudžiamąją priemonę, kuria draudžiama rinkai teikti „XP-Ex-1“ markės ir tipo mobiliuosius telefonus, pagamintus „Experts Intrinsic SAFEty Specialists“ (Groningsewet 7, NL-2994 LC Barendrecht, Nyderlandai), ir įpareigojama juos pašalinti iš rinkos (mažmenininkų). Pagal Komisijai pateiktus dokumentus šiam gaminiui taikyta atitikties įvertinimo procedūra, nurodyta Direktyvos 94/9/EB 8 straipsnio 1 dalies b punkte ir patvirtinta EB tipo patvirtinimo sertifikatu Nr. BKI09ATEX0014 X, išduotu „BKIEx - ExVÁ Robbanásbiztos Berendezések Vizgáló Állomása Kft.“ (Mikoviny Samuel u. 2–4, H-1037, Vengrija, paskelbtoji įstaiga Nr. 1418;
            
         
               (5)
            
            
               Vokietijos valdžios institucijos nurodė, kad jų priemonė pagrįsta tuo, kad gaminys neatitinka esminių sveikatos ir saugos reikalavimų, nurodytų Direktyvos 94/9/EB 3 straipsnyje ir pateiktų II priede, visų pirma 1.0.5 (Ženklinimas) ir 1.3 (Potencialūs užsidegimo šaltiniai) punktuose, susijusiuose su netinkamu darniojo standarto EN 60079–11:2007 Sprogiosios atmosferos. 11 dalis. Įrangos apsauga būdingąja sauga „i“ (IEC 60079–11:2006), nurodyto BKIEx - ExVÁ išduotame tipo patikrinimo sertifikate, taikymu arba trūkumais:
               
                           —
                        
                        
                           5.3 punktas (energijos ir galios apribojimai neatitinka reikalavimų),
                        
                     
                           —
                        
                        
                           6.3.1.1 punktas (nesilaikoma mažiausių atstumų: 4,2 V įtampai būtinas 1,5 mm atstumas, tačiau esamas atstumas yra maždaug 0,2 mm),
                        
                     
                           —
                        
                        
                           10.5.3 punktas (maitinimo šaltinis neatitinka reikalavimų),
                        
                     
                           —
                        
                        
                           schema/lentelė (pagrindinės grandinės plokštės talpa be ją ribojančių elementų; didžiausia 299 μF vertė 3 000 kartų viršija leidžiamą ribą);
                        
                     
         
               (6)
            
            
               kad pagrįstų savo išvadas, Vokietijos valdžios institucijos pateikė Regierungspräsidium Darmstadt Unit IV/Wiesbaden priimtą nutarimą, kuriuo pranešama apie draudimą prekiauti „Expert XP-Ex-1“ mobiliaisiais telefonais, susijusius motyvus, ataskaitas, raštus ir KEMA kokybės ataskaitą Nr. 211518000/A dėl „XP-Ex-1“ mobiliųjų telefonų;
            
         
               (7)
            
            
               Vokietijos valdžios institucijų nuomone, šie mobilieji telefonai neatitinka esminių Direktyvoje 94/9/EB nustatytų sveikatos ir saugos reikalavimų, taikomų 2 kategorijos elektros įrangai: trikties atveju gali pavojingai pažirti žiežirbos, todėl nesilaikoma esminių saugaus veikimo reikalavimų. Vokietijos valdžios institucijos daro išvadą, kad šį gaminį nesaugu naudoti 1 zonos sąlygomis (2G kategorija) ir kad gali kilti realus užsidegimo pavojus, jeigu jis bus naudojamas pagal paskirtį;
            
         
               (8)
            
            
               2011 m. balandžio 8 d. Komisija parašė gamintojui „Experts Intrinsic SAFEty Specialists“ ir paskelbtąjai įstaigai „BKIEx - ExVÁ Robbanásbiztos Berendezések Vizgáló Állomása Kft.“, išdavusiai EB tipo patikrinimo sertifikatą, ragindama pateikti pastabų dėl Vokietijos valdžios institucijos nustatytos priemonės;
            
         
               (9)
            
            
               atsakymo iki šiol negauta;
            
         
               (10)
            
            
               atsižvelgiant į turimus dokumentus ir suinteresuotųjų šalių pastabas arba į tai, kad jų nebuvo gauta, Komisijos nuomone, „Expert XP-Ex-1“ mobilieji telefonai neatitinka esminių sveikatos ir saugos reikalavimų, nurodytų Direktyvos 94/9/EB 3 straipsnyje ir pateiktų II priede, visų pirma 1.0.5 (Ženklinimas) ir 1.3 (Potencialūs užsidegimo šaltiniai) punktuose. Minėtieji pažeidimai ir susiję techniniai trūkumai kelia didžiulį pavojų naudotojams,
            
         PRIĖMĖ ŠĮ SPRENDIMĄ:
   1 straipsnis
   Vokietijos valdžios institucijos pagrįstai ėmėsi priemonės, kuria draudžiama rinkai teikti „Expert XP-Ex-1“ markės ir tipo mobiliuosius telefonus, pagamintus „Experts Intrinsic SAFEty Specialists“, ir įpareigojama juos pašalinti iš rinkos (mažmenininkų).
   2 straipsnis
   Šis sprendimas skirtas valstybėms narėms.
   
      Priimta Briuselyje 2011 m. lapkričio 14 d.
      
         
            Komisijos vardu
         
         Antonio TAJANI
         
            Pirmininko pavaduotojas
         
      
   
   
      (1)  OL L 100, 1994 4 19, p. 1.